Ο **Γιάννης Πουλόπουλος** (Καρδαμύλη, 29 Ιουνίου 1941 - Χαϊδάρι, 23 Αυγούστου 2020) ήταν Έλληνας τραγουδιστής, συνθέτης και στιχουργός.

Βιογραφία
---------

Ο Γιάννης Πουλόπουλος γεννήθηκε στις 29 Ιουνίου του 1941 στη περιοχή του Μεταξουργείου με καταγωγή από την Καρδαμύλη Μεσσηνίας, στην περιοχή της Μάνης. Οι γονείς του, μεσσηνιακής καταγωγής, κατοικούσαν στην Αθήνα, στην περιοχή του Μεταξουργείου και ύστερα μετακόμισαν στο Περιστέρι και συγκεκριμένα στην περιοχή του Αγίου Ιερόθεου. Σε ηλικία 5 ετών μένει ορφανός από μητέρα και μεγαλώνει με τον πατέρα του Γιώργο και τον μικρό αδερφό του Βασίλη.

Ο Γιάννης Πουλόπουλος από μικρός είχε κλίση στο τραγούδι. Παρακινημένος από τους φίλους του, που τον άκουγαν να τραγουδάει, αλλά και έχοντας ο ίδιος μεγάλη πίστη στις φωνητικές του ικανότητες, πήγαινε στην εταιρεία Columbia το 1962 κάνοντας προσπάθειες για να πει κάποια τραγούδια που γίνονταν τότε ακροάσεις, ζητώντας να τον ακούσουν, αλλά κανείς δεν του έκλεισε κάποιο ραντεβού. Ο Γιάννης Πουλόπουλος συνέχιζε να ζητάει ακρόαση σχεδόν καθημερινά, παρ' όλα τα μεροκάματα που έχανε αφού δούλευε τότε σαν ελαιοχρωματιστής και οικοδόμος, ενώ παράλληλα έπαιζε ποδόσφαιρο στον Άγιο Ιερόθεο. Την ίδια χρονική περίοδο φοιτούσε στη νυχτερινή σχολή ΝΤΗΖΕΛ, με ειδικότητα ηλεκτρολόγου. Έτσι μπαίνει στο στούντιο για να ηχογραφήσει το πρώτο του τραγούδι, σε μουσική και στίχους του Μπάμπη Δαλιάνη, με τον τίτλο "Κορμί μου πονεμένο". Στην πίσω πλευρά του δίσκου 45 στροφών θα έμπαινε το τραγούδι "Στο άδειο προσκεφάλι", που όμως τελικά το πήρε επί πληρωμή ο Χρήστος Κολοκοτρώνης (καταχωρημένο στην ΑΕΠΙ στους Δαλιάνη/Κολοκοτρώνη). Τελικά το τραγούδι δεν κυκλοφορεί και μένει ως δείγμα στην Columbia. Ένας επιπλέον λόγος ήταν ότι ο Πουλόπουλος ακόμα ήταν ανήλικος και απαγορευόταν να εκδοθεί δίσκος με το αναγραφόμενο τραγούδι. Το δεύτερο τραγούδι ήταν ένα συρτοτσιφτετέλι του Πάνου Πετσά με τίτλο "Δως μου την καρδιά μου πίσω". Κυκλοφορεί σε 45άρι και στην πίσω πλευρά είχε ένα "μπαγιό" του ίδιου του συνθέτη με την Πόλυ Πάνου και τη Βούλα Γκίκα, με τίτλο "Γεννήθηκα να σε αγαπώ". Εκείνη την περίοδο η Columbia, έχοντας στο δυναμικό της μεγάλο αριθμό άγνωστων και ανερχόμενων τραγουδιστών, αποφασίζει να κάνει εκκαθάριση και να κάνει νέες ακροάσεις, από τις οποίες θα κρατούσε 50 άτομα.

Την επιτροπή ακροάσεων αποτελούσαν ο Μίκης Θεοδωράκης, ο Απόστολος Καλδάρας, ο Βασίλης Τσιτσάνης και ο Γιάννης Παπαϊωάννου. Τότε ο Γιάννης Πουλόπουλος διάλεξε να πει δύο δύσκολα τραγούδια: το "Μάνα μου και Παναγιά" και το "Παράπονο". Μόλις τελείωσε, τον πλησίασε ο Μίκης Θεοδωράκης λέγοντας: "Αυτόν εγώ θα τον κάνω τραγουδιστή", και τελικά ήταν ο μόνος που πέρασε από αυτή την ακρόαση.

Ο Μίκης Θεοδωράκης του δίνει να πει τρία τραγούδια στο θεατρικό έργο του Ιάκωβου Καμπανέλλη *Η γειτονιά των αγγέλων*, που εκείνη τη χρονιά (1963) ανεβαίνει στο θέατρο Ρεξ από τον θίασο Τζένης Καρέζη–Νίκου Κούρκουλου. Τα τραγούδια αυτά ήταν τα "Στρώσε το στρώμα σου για δυο", "Δόξα τω Θεώ" και "Το ψωμί είναι στο τραπέζι". Αυτά είναι και τα πρώτα τραγούδια που ηχογραφεί σε δίσκο ο Πουλόπουλος, τα οποία αργότερα θα δισκογραφήσει στην ίδια εταιρεία και ο Γρηγόρης Μπιθικώτσης. Εκείνη την περίοδο ηχογραφεί το ένα και μοναδικό τραγούδι με τον Σταύρο Ξαρχάκο, το "Πρωινό τραγούδι", σε στίχους Νίκου Γκάτσου, το οποίο επίσης δεν κυκλοφορεί και μένει ως δείγμα και το 1963 συμπεριλαμβάνεται στο διπλό LP *Χρυσές επιτυχίες του Σταύρου Ξαρχάκου*. Ο χειμώνας του 1963 τον βρίσκει να τραγουδά στο κέντρο Ξημερώματα, στα Άνω Πατήσια, μαζί με την Καίτη Γκρέυ, τον Γιάννη Αγγέλου στο μπουζούκι και τον Γιάννη Μπουρνέλη ως κονφερασιέ. Στην συνέχεια, απομακρύνεται από την Columbia, εξαιτίας του Γρήγορη Μπιθικώτση, ο οποίος έθεσε βέτο στην εταιρεία και στους αδελφούς Λαμπρόπουλους, ότι αυτόν δεν τον ήθελε εκεί. Το 1964 κατατάσσεται φαντάρος και απολύεται το 1966.

Η συνέχεια βρίσκει τον Γιάννη Πουλόπουλο να τραγουδάει σε αρκετές μπουάτ στην Πλάκα (Το στέκι του Γιάννη, Ταβάνια, κ.ά.) Στη Λύρα ηχογραφεί ξανά τα τρία τραγούδια του Μίκη Θεοδωράκη και άλλα δώδεκα του ίδιου συνθέτη, όπως τα "Βράχο βράχο τον καημό μου", "Βρέχει στη φτωχογειτονιά", "Καημός" κ.ά.

Το 1965 τραγουδάει τέσσερα τραγούδια του τότε πρωτοεμφανιζόμενου Μάνου Λοΐζου, ενώ το 1966 θα τραγουδήσει σε πρώτη εκτέλεση το "Ακορντεόν", στην ταινία μικρού μήκους *Αθήνα, πόλη χαμόγελο*, σε σκηνοθεσία του Λάμπρου Λιαρόπουλου για το φεστιβάλ Θεσσαλονίκης. Σχεδόν παράλληλα κάνει μεγάλη επιτυχία με το "Μη μου θυμώνεις μάτια μου", του επίσης τότε πρωτοεμφανιζόμενου Σταύρου Κουγιουμτζή.

Το 1966 τραγουδά σε συναυλία του Μίκη Θεοδωράκη στο γήπεδο της ΑΕΚ στη Νέα Φιλαδέλφεια, μαζί με τον Γρηγόρη Μπιθικώτση, τη Μαρία Φαραντούρη και τον πρωτοεμφανιζόμενο Δημήτρη Μητροπάνο.
Την ίδια χρονιά μπαίνει για τα καλά στη δισκογραφία. Τα 45άρια δισκάκια του κυκλοφορούν σωρηδόν και εμφανίζεται για πρώτη φορά στις κινηματογραφικές ταινίες: *Οι στιγματισμένοι* (1966), με τον Γιώργο Φούντα και τη Μάρω Κοντού, όπου τραγουδάει μαζί με την Ελένη Κλάδη το "Πολύ αργά" και το "Σ' αγαπώ"· *Ο τετραπέρατο*ς (1966), με τον Κώστα Χατζηχρήστο, όπου ερμηνεύει το τραγούδι του Γιώργου Κατσαρού "Στον Πειραιά, στον Πειραιά"· *Εκείνος κι εκείνη* (1966), με τη Τζένη Καρέζη και τον Φαίδωνα Γεωργίτση, όπου τραγουδάει τη σύνθεση του Γιάννη Μαρκόπουλου "Ξεγυμνώστε τα σπαθιά".

Ο Γιάννης Πουλόπουλος και το Νέο Κύμα
-------------------------------------

Είναι όμως η εποχή του Νέου Κύματος, το οποίο ο Γιάννης Πουλόπουλος ακολουθεί. Γράφει και συνθέτει δικά του τραγούδια, όπως το "Θά 'θελα νά 'χα", που γνωρίζει μεγάλη επιτυχία. Στη συνέχεια συνεργάζεται με τον Γιάννη Σπανό (συμμετέχει στην *Ανθολογία* και στην *Ανθολογία Β'*, ερμηνεύοντας αριστουργηματικά το "Παιδί μου ώρα σου καλή" σε ποίηση Γεώργιου Βιζυηνού), με τον Δήμο Μούτση ("Το κορίτσι μου στ' άστρα"), με το Γιώργο Κοντογιώργο ("Γύφτισσα Μέρα" σε στίχους 'Ακου Δασκαλόπουλου), με τον Κυριάκο Σφέτσα και με τον Νίκο Μαμαγκάκη ("Άνθη" και "Πέτρινα λουλούδια", σε στίχους Βασίλη Βασιλικού).

Η συνεργασία του Γιάννη Πουλόπουλου με τον Μίμη Πλέσσα και η εμφάνισή του στον κινηματογράφο
--------------------------------------------------------------------------------------------

Το 1966 έρχεται σε επαφή με τον Μίμη Πλέσσα, μια συνεργασία που άφησε εποχή στο χώρο του ελληνικού τραγουδιού. Αφορμή η ταινία μιούζικαλ *Οι θαλασσιές οι χάντρες* (1966). Ακολούθησαν οι ταινίες: *Κάτι κουρασμένα παλικάρια* (1967), *Μια κυρία στα μπουζούκια* (1968), *Ο ψεύτης* (1968), Γοργόνες και Μάγκες (1968), *Ο μικρός δραπέτης* (1968), *Η Παριζιάνα* (1969), *Η ωραία του κουρέα* (1969), *Η θεία μου η χίπισσα* (1970) κ.ά.

Άλλες εμφανίσεις την περίοδο 1967–1970
--------------------------------------

Το 1967 εμφανίστηκε στο Χρυσό Βαρέλι, στις Τζιτζιφιές, πλάι στη Μαρινέλλα, τον Τόλη Βοσκόπουλο, τη Δούκισσα, τον Στράτο Διονυσίου και τη Μπέμπα Μπλανς. Κατόπιν, αποφάσισε με την Μαρινέλλα να εμφανιστούν στη Νεράιδα, για τις επόμενες δύο σεζόν (1968–1969) με εκπληκτική επιτυχία.
Το 1968 διοργανώνεται στην Αθήνα η 1η Ολυμπιάς Τραγουδιού, όπου ερμηνεύει το τραγούδι "Μα τώρα, αγάπη μου", του Μίμη Πλέσσα.

Κατά τη Στρατιωτική δικτατορία συμμετείχε στους χουντικούς εορτασμούς της επετείου της 21ης Απριλίου στο Παναθηναϊκό Στάδιο ανάμεσα σε άλλους ηθοποιούς και τραγουδιστές.

*Ο δρόμος* (δίσκος)
-------------------

Το 1969 είναι μια σημαδιακή χρονιά. *Ο δρόμος*, άλμπουμ των Μίμη Πλέσσα και Λευτέρη Παπαδόπουλου, όπου ο Γιάννης Πουλόπουλος ερμηνεύει δέκα από τα δώδεκα τραγούδια, θα γίνει αμέσως ο πρώτος ελληνικός χρυσός δίσκος—παρά την απαγόρευση μετάδοσής του από το τότε μονοπώλιο του ΕΙΡ/ΕΙΡΤ—και στα χρόνια που θα ακολουθήσουν θα γίνει το πιο επιτυχημένο σε πωλήσεις άλμπουμ στην ιστορία της ελληνικής δισκογραφίας, φτάνοντας τα 3.000.000 αντίτυπα, ρεκόρ που μέχρι σήμερα κανείς άλλος ελληνικός δίσκος δεν έχει πλησιάσει. Την ίδια χρονιά, συμμετέχει στον δίσκο *Οι ώρες*, των Λίνου Κόκοτου και Άκου Δασκαλόπουλου.

Μετά τον *Δρόμο*
----------------

Μετά την ανεπανάληπτη επιτυχία του *Δρόμου*, ο Πουλόπουλος, μέσα από τα τραγούδια και τις κινηματογραφικές του εμφανίσεις, γίνεται το μεγαλύτερο όνομα του ελληνικού τραγουδιού, ο "χρυσός ερμηνευτής", χαρακτηρισμό που αποδεικνύει και μια δημοσκόπηση του 1970 σε περιοδικό της εποχής, σχετική με τη δημοσιότητα και απήχηση των τραγουδιστών, στην οποία κατατάχθηκε πρώτος ανάμεσα σε πολλά άλλα μεγάλα ονόματα. Ενώ άλλες δισκογραφικές εταιρείες προσπαθούν να τον προσελκύσουν, ο Αλέκος Πατσιφάς βρίσκει τρόπο να τον κρατήσει στη Λύρα. Ξέροντας την επιθυμία του τραγουδιστή να βρίσκεται συνέχεια στο στούντιο, τον βάζει να ηχογραφεί διαρκώς τραγούδια. Είναι χαρακτηριστικό ότι την περίοδο 1969–71 ο Γιάννης Πουλόπουλος τραγουδά σε δέκα μεγάλους δίσκους 33 στροφών και σε αρκετούς μικρούς 45 στροφών. Όταν, σε συνέντευξή του το 1987, ρωτήθηκε αν έχει κάνει λάθη στην καριέρα του, θα αναφέρει την έκδοση των δέκα δίσκων που κυκλοφόρησαν μέσα σε δύο χρόνια, υπογραμμίζοντας όμως ότι περιέχουν μερικά από τα κλασσικά (όπως τα χαρακτήρισε) τραγούδια του. Στους δέκα αυτούς δίσκους υπάρχουν εξαίσια δείγματα της φωνής του και υπέροχες ερμηνείες τραγουδιών βασισμένων σε στίχους ποιημάτων του Λόρκα και του Νερούδα (*Εμιλιάνο Ζαπάτα*), του Γιάννη Γλέζου, στην Ερωφίλη του Νίκου Μαμαγκάκη, στη "Γύφτισσα μέρα" του Γιώργου Κοντογιώργου και στη "Μαρία" του Νίκου Σκέμπρη (Λαβράνου) και την επόμενη χρονιά κυκλοφορεί δίσκο με τον επιστήθιο φίλο του τον Γιώργο Ζαμπέτα, το "Μουσικόραμα".
Κατά την περίοδο 1971-73, συνεργάζεται με τον σκηνοθέτη Όμηρο Ευστρατιάδη, ντύνοντας κάποιες ταινίες του με μουσική και στίχο. Επίσης, αξίζει να αναφερθεί ότι αυτή την περίοδο δίνει 1 τραγούδι στην Ελένη Ανουσάκη με τίτλο «Μη μου ζητάς» για τις ανάγκες της ταινίας «Αδιέξοδο» (1971), καθώς και 1 τραγούδι στην Ελένη Ροδά και 2 στην Καίτη Χωματά.
Στις αρχές της δεκαετίας του '70, καλεσμένος στην εκπομπή του Νίκου Μαστοράκη, τραγουδά το «It was a very good year» του Frank Sinatra, ηχογράφηση η οποία δεν κυκλοφόρησε.
Λίγο πριν την έκδοση αυτού του δίσκου, μόλις πρόλαβε τη σύλληψη από τα όργανα της χούντας, μιας και το τραγούδι των Γιώργου Κατσαρού - Πυθαγόρα "Πάμε για ύπνο Κατερίνα", θεωρήθηκε αντιστασιακό. Κατέφυγε τότε σε χώρες της Δυτικής Ευρώπης. Βέβαια προϋπήρχε και ο δίσκος "Μίλα μου για τη λευτεριά" των Μίμη Πλέσσα - Λευτέρη Παπαδόπουλου, που όλα τα τραγούδια - εκτός από ένα - είχαν απαγορευτεί από το καθεστώς της επταετίας.

Το 1973 τραγουδάει σε στίχους Κώστα Βίρβου και μουσική Μίμη Πλέσσα στο "Θάλασσα πικροθάλασσα" και το 1975 ερμηνεύει τα "12 ρεμπέτικα", ένα είδος τραγουδιού που αποδεικνύει πια πως ο Γιάννης Πουλόπουλος είναι ένας τραγουδιστής μοναδικός, που άνετα μπορεί να κινηθεί σε όλα τα είδη του Ελληνικού τραγουδιού. Αυτός ήταν και ο τελευταίος δίσκος του στη Λύρα.

Μετά την αποχώρησή του από τη Λύρα
----------------------------------

Μετά την αποχώρησή του από τη Λύρα, ηχογραφεί κάποιους δίσκους στη Μίνως- οι οποίοι γίνονται αμέσως χρυσοί- με ελαφρολαϊκά και με διασκευασμένες ξένες επιτυχίες, όπως το "Αγάπα με".

Όλα αυτά τα χρόνια η Λύρα δεν έπαψε να επανεκδίδει τραγούδια που είχε πει, κυρίως τραγούδια που είχαν κυκλοφορήσει σε δίσκους 45 στροφών. Στο διάστημα 1977-89 συνεργάζεται και πάλι με τον Μίμη Πλέσσα, τον Γιάννη Σπανό, τον Γιώργο Κριμιζάκη, ενώ το 1982 σε ένα δίσκο που έγινε χρυσός, τραγούδησε με το δικό του ξεχωριστό τρόπο τραγούδια του "Νέου Κύματος" σε δεύτερη εκτέλεση (πιάνο -επιμέλεια ορχήστρας ο Γιάννης Σπανός).
Στην εταιρία Μίνως μένει ως το 1989, έχοντας 11 χρυσούς δίσκους στο ενεργητικό του εκεί. Την εποχή εκείνη, ο χρυσός αντιστοιχούσε σε 60.000 πωλήσεις και ο πλατινένιος σε 100.000. Μάλιστα, οι τρεις τελευταίοι δίσκοι έγιναν πλατινένιοι μετά την αποχώρησή του από τη Μίνως.
Το 1983 κυκλοφορεί τη δεύτερη ποιητική του συλλογή με τίτλο «Ταξίδι Στο Κέντρο Της Γης», ενώ δεν σταματά να ασχολείται και με τη ζωγραφική, που όπως είχε δηλώσει, ήταν κάτι που τον ξεκούραζε.
Την ίδια χρονιά γνωρίζεται με τη μέλλουσα γυναίκα του Μπέττυ και το 1985 γίνεται ο γάμος τους. Στις 15 Μαΐου 1991 γεννιέται η κόρη του, Αλεξάνδρα.

Ο Γιάννης Πουλόπουλος εκτός δισκογραφίας
----------------------------------------

Ακολουθούν δύο δίσκοι και ένας τρίτος με μια συμμετοχή, στην Polygram μεταξύ 1990-92. Για ένα διάστημα 5 χρόνων μένει οικειοθελώς εκτός δισκογραφίας (φυσικά συνεχίζει τις εμφανίσεις του σε μεγάλα κέντρα).

Συνεργασία πάλι με τη Λύρα και αποχώρηση του τραγουδιστή από το χώρο του τραγουδιού
-----------------------------------------------------------------------------------

Το 1997 ο Πουλόπουλος αρχίζει μια καινούργια συνεργασία με τη Λύρα, μετά από 22 χρόνια, με το δίσκο "Του τραγουδιού το βλέμμα", σε μουσική Αντώνη Στεφανίδη. Δίσκος που γνωρίζει αμέσως μεγάλη επιτυχία. Στο δίσκο αυτό υπάρχει και μια μεγάλη έκπληξη. Ο Γιάννης Πουλόπουλος ανέδειξε δύο δικά του παλιά τραγούδια από τα τέσσερα συνολικά που είπε σε κινηματογραφικές ταινίες γύρω στα 1972 - 1973 και ήταν άγνωστα, αλλά και δεν είχαν μέχρι σήμερα κυκλοφορήσει. Τα τραγούδια αυτά το "Πάλι μεθυσμένος" και το "Αφού μου έφυγες εσύ", ξανατραγουδάει στον καινούργιο του δίσκο. Το 1998, κυκλοφορεί σε cd η ζωντανή του εμφάνιση στην Πύλη Αξιού –πρόκειται για την μόνη του δισκογραφική δουλειά με περιεχόμενο από εμφάνισή του-, εμφάνιση η οποία γνώρισε μεγάλη επιτυχία και αποτελεί και την τελευταία του. Το 1999 κυκλοφορεί ο δίσκος με τίτλο «Στα Όνειρά Μου Περπατώ», με τον οποίο αποφασίζει να απομακρυνθεί από τα μουσικά δρώμενα. Σε ορισμένες συνεντεύξεις της εποχής δηλώνει πως η νύχτα, έτσι όπως έχει ευτελιστεί, δεν είναι πια γι’ αυτόν και δηλώνει την απομάκρυνση του από τις βραδινές εμφανίσεις και, εν γένει, τα μουσικά δρώμενα.
Το 2005 κυκλοφορεί σε περιορισμένες εκδόσεις ένας δίσκος 10 ιντσών, με τίτλο «ΤΑ ΧΡΥΣΑ ΚΙΝΗΜΑΤΟΓΡΑΦΙΚΑ» με 10 τραγούδια, ενώ στο διάστημα αυτό οι επανεκδόσεις τραγουδιών, και από τη Lyra και από τη Minos, διαδέχονται η μία την άλλη.
Τα τελευταία χρόνια ήταν αφοσιωμένος στην οικογένεια του, μακριά από τα φώτα της δημοσιότητας.

Άλλες πνευματικές και καλλιτεχνικές δραστηριότητες
--------------------------------------------------

Ο Γιάννης Πουλόπουλος κυκλοφόρησε δύο ποιητικές συλλογές, με τίτλο *Τετράδιο* (1971) και *Ταξίδι στο κέντρο της νύχτας* (1983), στις οποίες βλέπουμε και μια άλλη πτυχή του καλλιτέχνη, η οποία φωτίζει δικά του άγνωστα τοπία και κάποιες ουσιαστικές πλευρές του σκεπτόμενου Γιάννη. Παράλληλα, ασχολήθηκε με τη ζωγραφική και τη χαλκογραφία, έχοντας αποκτήσει μερικές γνώσεις από τον φίλο του, τραγουδιστή και ζωγράφο, Σταύρο Πασπαράκη. Έτσι κατοχυρώνει τις εμπειρίες του σε μια πλατιά εκφραστική καλλιτεχνική γκάμα.

Δισκογραφία
-----------

* 1963 *Η γειτονιά των αγγέλων* (Μίκη Θεοδωράκη, Ιάκωβου Καμπανέλλη) (OST) | His Master's Voice
* 1964 *Ο Γιάννης Πουλόπουλος τραγουδά Θεοδωράκη* (Μίκη Θεοδωράκη) (συλλογή, δίσκος 10") | Lyra
* 1965 *Λαϊκά τραγούδια–The best of bouzouki*a (συλλογή) | Lyra
* 1965 *Στον γαλανό ελληνικό ουρανό* | Lyra
* 1965 *Το Νέο Κύμα–2* | Lyra
* 1965 *Τα ωραιότερα τραγούδια* | Lyra
* 1966 *Το Νέο Κύμα–3* | Lyra
* 1967 *Γιάννης Πουλόπουλος–1* | Lyra
* 1967 *Γιάννης Πουλόπουλος–2* | Lyra
* 1967 *Οι θαλασσιές οι χάντρες* (Μίμη Πλέσσα) (OST) | Lyra
* 1967 *Ανθολογία* (Γιάννη Σπανού) | Lyra
* 1967 *Μια κυρία στα μπουζούκια* (Μίμη Πλέσσα) (OST) | Lyra
* 1968 *Γοργόνες και μάγκες* (Μίμη Πλέσσα) (OST) | Lyra
* 1968 *Ανθολογία Β'* (Γιάννη Σπανού) | Lyra
* 1968 *Η Ελένη του Μάη και άλλα τραγούδια του Γιάννη Γλέζου* (Γιάννη Γλέζου, Κώστα Κινδύνη) | Lyra
* 1968 *Γιάννης Πουλόπουλος–3* | Lyra
* 1969 *Η Παριζιάνα* (Μίμη Πλέσσα) (OST) | Lyra
* 1969 *Ο δρόμος* (Μίμη Πλέσσα, Λευτέρη Παπαδόπουλου) | Lyra
* 1969 *Οι ώρες* (Λίνου Κόκοτου, Άκου Δασκαλόπουλου, Αργύρη Βεργόπουλου) | Lyra
* 1969 *12 τραγούδια του F.G. Lorca* (Γιάννη Γλέζου, Φεντερίκο Γαρθία Λόρκα, Λευτέρη Παπαδόπουλου) | Lyra
* 1970 *Γύφτισσα μέρα* (Γιώργου Κοντογιώργου, Άκου Δασκαλόπουλου) | Lyra
* 1970 *Γιάννης Πουλόπουλος–4* | Lyra
* 1970 *Ερωφίλη* (Νίκου Μαμάγκακη, Γεωργίου Χορτάτζη) | Lyra
* 1970 *Μέρες του καλοκαιριού* (Μίμη Πλέσσα, Λευτέρη Παπαδόπουλου) | Lyra
* 1971 *Μαρία–14 τραγούδια* (Νίκου Σκέμπρη, Διονύση Τζεφρώνη) | Lyra
* 1971 *Εμιλιάνο Ζαπάτα* (Γιάννη Γλέζου, Πάμπλο Νερούδα, Λευτέρη Παπαδόπουλου) | Lyra
* 1971 *Ο κήπος* (Λίνου Κόκοτου, Άκου Δασκαλόπουλου) | Lyra
* 1972 *11 λαϊκά τραγούδια του Γιάννη Ρίτσου* (Νίκου Μαμαγκάκη, Γιάννη Ρίτσου) | Lyra
* 1972 *Ο γαλαξίας της επιτυχίας* (συλλογή) | Lyra
* 1973 *The best of Yannis Poulopoulos* (συλλογή 6 δίσκων) | Lyra/Aris
* 1973 *Θάλασσα πικροθάλασσα* (Μίμη Πλεσσα, Κώστα Βίρβου) | Lyra
* 1973 *Μουσικόραμα Ζαμπέτα* (Γιώργου Ζαμπέτα) | Lyra
* 1973 *Ο γαλαξίας της επιτυχίας 3* (συλλογή) | Lyra
* 1974 *Μίλα μου για τη λευτεριά* (Μίμη Πλέσσα, Λευτέρη Παπαδόπουλου) | Lyra
* 1974 *Ο Γιάννης Πουλόπουλος τραγουδά Θεοδωράκη* (Μίκη Θεοδωράκη) | Lyra
* 1975 *12 ρεμπέτικα* (συλλογή) | Lyra
* 1976 *Τα τραγούδια της ξενιτιάς* (Γιώργου Κατσαρού, Δημήτρη Ιατρόπουλου) | Minos
* 1977 *Επιτυχίες της Minos 77* (συλλογή) | Minos
* 1977 *Τα άλλα τραγούδια* (συλλογή) | Lyra
* 1977 *Αγάπα με...* | Minos
* 1978 *Επιτυχίες της Minos 78* (συλλογή) | Minos
* 1978 *Ρεμπέτικα και θαλασσινά* (Κώστα Βίρβου) (συλλογή) | Zodiac
* 1978 *Για σένα* | Minos
* 1979 *Επιτυχίες της Minos 79* (συλλογή) | Minos
* 1979 *Το δάκρυ μας σταλιά σταλιά* (συλλογή) | Lyra
* 1979 *Αν γυρίσεις αν...* | Minos
* 1980 *Επιτυχίες της Minos 80* (συλλογή) | Minos
* 1980 *Δεν ξεχνιέσαι...* | Minos
* 1981 *Επιτυχίες της Minos 81* (συλλογή) | Minos
* 1981 *Τα ωραιότερα τραγούδια–Εποχή 1η* (Γιάννη Σπανού) (συλλογή) | Lyra
* 1981 *Εγώ για σένα τραγουδάω* | Minos
* 1982 *Επιτυχίες της Minos 198*2 (συλλογή) | Minos
* 1982 *Μια φορά θυμάμαι* | Minos
* 1983 *Οι επιτυχίες της Minos* (συλλογή) | Minos
* 1983 *Και τώρα πες μου...* | Minos
* 1983 *14 τραγούδια σε πρώτη εκτέλεση* (Σταύρου Κουγιουμτζή) (συλλογή) | Lyra
* 1985 *Χάρτινες καρδιές* (Γιάννη Σπανού, Θάνου Σοφού, Ρόνης Σοφού) | Minos
* 1985 *Ο δρόμος του Μάνου, 1962–1982* (Μάνου Λοΐζου) | Minos
* 1985 *Τραγούδια από τον ελληνικό κινηματογράφο* (Μίμη Πλέσσα) (συλλογή) | Lyra
* 1986 *Άλλοτε – 30 ανέκδοτες επιτυχίες του* (συλλογή) | Lyra
* 1986 *Στα μεγάλα ταξίδια* (Μίμη Πλέσσα, Θάνου Σοφού, Ρόνης Σοφού) | Minos
* 1986 *Για το θέατρο–No 2* (Μίμη Πλέσσα) (United)
* 1988 *Τραγούδια από τον ελληνικό κινηματογράφο* (συλλογή) | Minos
* 1988 *Όπου πας θα πάω* | Minos
* 1988 *Ο Γιάννης Μαρκόπουλος στον ελληνικό κινηματογράφο* (Γιάννη Μαρκόπουλου) (συλλογή) (OST) | Minos
* 1989 *Μια ζωή τραγούδια* (συλλογή) (διπλός δίσκος) | Minos
* 1990 *Minos '90* (συλλογή) | Minos
* 1990 Τραγούδια από τον κινηματογράφο (Κώστα Καπνίση) (συλλογή) | Lyra
* 1990 Κλήσεις, Προκλήσεις, Προσκλήσεις (Αλέξης Παπαδημήτριου-Εύη Δρούτσα) (συλλογή) | Polygram
* 1991 Γιάννης Πουλόπουλος | Polygram
* 1991 *Το 13άρι της επιτυχίας (συλλογή) | Polygram*
* 1992 Φεγγάρι Άλλου Ουρανού | Polygram
* 1993 Οι Μεγάλες Επιτυχίες (συλλογή) | Lyra
* 1993 Το Άλλο Νέο Κύμα (συλλογή) | Lyra
* 1993 Το Άλλο Νέο Κύμα 2 (συλλογή) | Lyra
* 1994 Οι Μεγάλες Επιτυχίες 2 (συλλογή) | Lyra
* 1995 Οι Μεγάλες Επιτυχίες 3 (συλλογή) | Lyra
* 1996 Οι Μεγάλες Επιτυχίες 4 (συλλογή) | Lyra
* 1996 Οι Συνθέτες Και Οι Επιτυχίες Τους (Γιάννη Σπανού) (συλλογή) | Minos
* 1996 Γιάννης Πουλόπουλος (συλλογή) | Lyra
* 1997 Του Τραγουδιού Το Βλέμμα | Lyra
* 1998 Ζωντανή Επαφή (Ζωντανή Ηχογράφηση) | Lyra
* 1998 Τα Μεγάλα Τραγούδια (συλλογή) | Minos-EMI
* 1999 Στα όνειρα μου περπατώ | Lyra
* 2005 Τα χρυσά κινηματογραφικά (συλλογή) (δίσκος 10") | Lyra

Παραπομπές
----------

1. ↑  www.ert.gr/eidiseis/ellada/kinonia/efyge-apo-ti-zoi-o-giannis-poylopoylos/.
2. ↑  GreekDiscography. «GreekDiscography». *www.GreekDiscography.gr*. Ανακτήθηκε στις 3 Απριλίου 2024.
3. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 6 Μαρτίου 2016. Ανακτήθηκε στις 8 Σεπτεμβρίου 2015.
4. ↑  Oι καλλιτέχνες που τραγούδησαν τον ύμνο της Χούντας, thecaller.gr, 21/04/2018
5. ↑  Ο Βόγλης για τους καλλιτέχνες την περίοδο της χούντας, 25/04/2020, ogdoo.gr
6. ↑  Η πρώτη επέτειος του πραξικοπήματος έγινε στο Παναθηναϊκό Στάδιο, mixanitouxronou.gr

Πηγές
-----

* 

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 63621548
* **Europeana**: agent/base/1374
* LCCN: no98030616
* ISNI: 0000 0000 4182 0487
* MusicBrainz: 39a0cf08-163a-4876-83eb-35a1db3e666c

 |

 |